Jul 04,2018
రెడ్‌కార్నర్‌ అరెస్ట్‌ వారెంట్‌ కాదు!
న్యూఢిల్లీ: దేశంలో అతిపెద్ద బ్యాంకింగ్‌ కుంభకోణానికి పాల్పడి విదేశాలకు తరలిపోయిన ప్రముఖ వజ్రాల వ్యాపారి నీరవ్‌ మోదీపై ఇంటర్‌పోల్‌ రెడ్‌ కార్నర్‌ నోటీసులు ఇచ్చిన సంగతి తెలిసిందే. ఇంటర్‌పోల్‌ అతడిని పట్టుకోవాల్సిన వ్యక్తుల జాబితాలో చేర్చింది. అయితే ఈ నోటీసుల ఆధారంగా తాము ఏ దేశాన్నీ నీరవ్‌ను అరెస్ట్‌ చెయ్యమని ఒత్తిడి చెయ్యలేమని ఇంటర్‌పోల్‌ వెల్లడించింది. ఇంటర్‌ పోల్‌ వెబ్‌సైట్‌లో నీరవ్‌ మోదీకి సంబంధించిన వివరాలను.. మనీలాండరింగ్‌ ఆరోపణల కారణంగా భారత అధికారులు నీరవ్‌ను పట్టుకోవాలనుకుంటున్నారని వెల్లడించారు. విదేశాలకు పారిపోయి తలదాచుకుంటున్న నిందితులను అరెస్టు చేసేందుకు ఈ రెడ్‌కార్నర్‌ నోటీసు ఉపయోగపడుతుంది. రెడ్‌కార్నర్‌ నోటీసును ఇంటర్‌పోల్‌ తన సభ్యదేశాలకు జారీ చేస్తుంది. ఒక దేశానికి సంబంధించిన నేరస్థుడు ఇతర దేశాల్లో ఉంటే.. అతన్ని అరెస్టు చేయాలని ఇంటర్‌పోల్‌ తన సభ్య దేశాలను కోరుతుంది. రెడ్‌ కార్నర్‌ నోటీసు ద్వారా ఇంటర్‌పోల్‌ అరెస్ట్‌ చేయాలని ఇతర దేశాలకు సిఫార్సులు మాత్రమే చేస్తుందని, అరెస్ట్‌ చెయ్యమని, చర్యలు తీసుకొమ్మని వేరే దేశాలను ఒత్తిడి చేయలేమని, ఇది ఇంటర్నేషనల్‌ అరెస్ట్‌ వారెంట్‌ కాదని ఇంటర్‌పోల్‌ వెల్లడించింది.
మీ స్నేహితులకు రికమెండ్ చెయ్యండి